CELEX: 42011D0327
Language: ro
Date: 2011-06-01 00:00:00
Title: 2011/327/UE: Decizia reprezentanților guvernelor statelor membre din 1 iunie 2011 privind tratarea documentelor misiunilor civile ale UE de gestionare a crizelor și ale operațiilor militare ale UE și de abrogare a Deciziei 2008/836

2.6.2011   
            
            
               RO
            
            
               Jurnalul Oficial al Uniunii Europene
            
            
               L 147/20
            
         DECIZIA REPREZENTANȚILOR GUVERNELOR STATELOR MEMBRE
   din 1 iunie 2011
   privind tratarea documentelor misiunilor civile ale UE de gestionare a crizelor și ale operațiilor militare ale UE și de abrogare a Deciziei 2008/836
   (2011/327/UE)
   REPREZENTANȚII GUVERNELOR STATELOR MEMBRE ALE UNIUNII EUROPENE,
   întrucât:
   
               (1)
            
            
               Decizia nr. 2008/836 a reprezentanților guvernelor statelor membre din 29 octombrie 2008 privind regimul documentelor misiunilor civile ale UE de gestionare a crizelor și ale operațiilor militare ale UE (1) prevede că documentele misiunilor civile ale UE de gestionare a crizelor și ale operațiilor militare ale UE se arhivează, la încheierea misiunilor și a operațiilor, de către Secretariatul General al Consiliului („SGC”). În vederea aplicării Regulamentului (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei (2) și a Regulamentului (CEE, Euratom) nr. 354/83 al Consiliului din 1 februarie 1983 privind deschiderea către public a arhivelor istorice ale Comunității Economice Europene și ale Comunității Europene a Energiei Atomice (3), documentele misiunilor civile ale UE de gestionare a crizelor și ale operațiilor militare ale UE sunt considerate documente deținute de Consiliu.
            
         
               (2)
            
            
               Articolul 11 alineatul (2) din Decizia 2010/427/UE a Consiliului din 26 iulie 2010 privind organizarea și funcționarea Serviciului European de Acțiune Externă (4) („SEAE”) prevede transferul către SEAE al arhivelor relevante ale departamentelor transferate de la SGC și de la Comisie.
            
         
               (3)
            
            
               Din motive de coerență, este necesar ca documentele misiunilor civile ale UE de gestionare a crizelor și ale operațiilor militare ale UE să fie arhivate de către SEAE, la încheierea respectivelor misiuni și operații.
            
         
               (4)
            
            
               Conform articolului 10 din Decizia 2010/427/UE, SEAE ar trebui să asigure protecția documentelor clasificate de statele membre sau de alte autorități în conformitate cu normele de securitate din cadrul SEAE.
            
         
               (5)
            
            
               Documentele misiunilor civile ale UE de gestionare a crizelor și ale operațiilor militare ale UE ar trebui să fie păstrate într-un anumit loc în cadrul arhivelor SEAE. Personalul care gestionează aceste documente ar trebui să urmeze cursuri cu privire la documentele care țin de politica de securitate și apărare comună și cu privire la gestionarea informațiilor clasificate în acest context.
            
         
               (6)
            
            
               Din motive de claritate, se impune abrogarea Deciziei 2008/836,
            
         ADOPTĂ PREZENTA DECIZIE:
   Articolul 1
   (1)   În vederea aplicării Regulamentului (CE) nr. 1049/2001 și a Regulamentului (CEE, Euratom) nr. 354/83, documentele aparținând misiunilor civile ale UE de gestionare a crizelor și operațiilor militare ale UE încheiate, în curs de desfășurare și viitoare, derulate sub auspiciile Consiliului se arhivează, la încheierea respectivelor misiuni și operații, de către SEAE și sunt considerate de la momentul respectiv drept documente deținute de acesta.
   (2)   Documentele menționate la alineatul (1) nu includ documentele referitoare la aspecte privind personalul, contractele cu terțe părți și documentele aferente sau documente efemere.
   (3)   Statele membre sprijină SEAE în vederea obținerii copiilor documentelor menționate la alineatul (1).
   Articolul 2
   Decizia 2008/836 din 29 octombrie 2008 se abrogă.
   Articolul 3
   (1)   Prezenta decizie intră în vigoare în ziua următoare datei publicării în Jurnalul Oficial al Uniunii Europene.
   (2)   Se aplică de la data la care Secretarul General al Consiliului Uniunii Europene și Secretarul General Executiv al Serviciului European de Acțiune Externă convin cu privire la faptul că infrastructurile operaționale și de arhivare necesare sunt funcționale în cadrul SEAE.
   
      Adoptată la Bruxelles, 1 iunie 2011.
      
         
            Președintele
         
         GYÖRKÖS P.
      
   
   
      (1)  JO L 299, 8.11.2008, p. 34.
   
      (2)  JO L 145, 31.5.2001, p. 43.
   
      (3)  JO L 43, 15.2.1983, p. 1.
   
      (4)  JO L 201, 3.8.2010, p. 30